स्वर्णिम अवसर
नेपाली क्रिकेटले पछिल्लो समय धेरै अवसरको सदुपयोग गरेको छ । ७ महिनाअघि मात्र विश्व क्रिकेट लिग डिभिजन २ खेलिरहेको पृष्ठभूमिमा अहिलेको वान–डे अन्तर्राष्ट्रिय मान्यता परीको कथा जस्तो भइसकेको छ । एसिया कप छनोटले नेपाललाई एउटा अर्को ठूलो अवसर प्रदान गर्नेछ ।
काठमाडौँ — नेपाली क्रिकेटले पछिल्लो समय धेरै अवसरको सदुपयोग गरेको छ । ७ महिनाअघि मात्र विश्व क्रिकेट लिग डिभिजन २ खेलिरहेको पृष्ठभूमिमा अहिलेको वान–डे अन्तर्राष्ट्रिय मान्यता परीको कथा जस्तो भइसकेको छ । एसिया कप छनोटले नेपाललाई एउटा अर्को ठूलो अवसर प्रदान गर्नेछ ।एसिया कपको छनोटको आधार हो मलेसियामा बुधबार सुरु हुने प्रतियोगिता । अर्थात एसिया कप छनोटको विजेताले एसिया कपमा भारत र पाकिस्तानको समूहमा रहेर खेल्न पाउनेछ । नेपाल जस्तै यूएई, हङकङ, मलेसिया, सिंगापुर, ओमानलाई यो अवसर छ । एसिया कप छनोटमा खेल्ने यी राष्ट्रको विजेताले मात्र एसिया कपमा भारत र पाकिस्तानसँग समूह चरणमा खेल्न पाउनेछन् ।भारत, पाकिस्तानसँग खेल्न पाउने सम्भावनालाई इंगित गर्दै कप्तान पारस खड्का एसिया कप छनोटलाई स्वर्णिम अवसर भन्छन् । ‘यो वर्षैभरि राम्रो क्रिकेट खेल्दै आएका छौं, जसोतसो आफूअनुकूल नतिजा ल्याएका छौं,’ पारस भन्छन्, ‘एसिया कप छनोट जस्तो अवसर बारम्बार आउँदैन, त्यही भएर हामीले आफ्नातर्फबाट सक्दो प्रयास गर्नेछौं । एउटा खेलाडी र एउटा टिमका रूपमा हामी यो प्रतियोगिताको पर्खाइमा छौं । यस्तो अवसर सदुपयोग गर्नु महत्त्वपूर्ण हुन्छ ।’२०१५ मा यूएईमा पपुवा न्यु गिनीसँग विश्व क्रिकेट लिग च्याम्पियनसिपमा खेल्नुअघि पाकिस्तानसँग अभ्यास (मान्यता नपाएको) खेल खेल्न पाउनु नेपाली क्रिकेटको ठूलो फड्कोका रूपमा थियो । एसिया कप छनोटले नेपाललाई एसिया कपबाट भारत र पाकिस्तानसँग वान–डे अन्तर्राष्ट्रिय खेल्ने सपनालाई यथार्थ बनाइदिन सक्छ । नेपाल अहिले वान–डे अन्तर्राष्ट्रिय मान्यता प्राप्त राष्ट्र भए पनि भारत र पाकिस्तान जस्ता ठूलो राष्ट्रको संरचनाको लिकबाट धेरै बाहिर छ । त्यसैले एसिया कप छनोट जस्ता प्रतियोगिताले मात्र नेपालको भारत, पाकिस्तान, श्रीलंका र बंगलादेशसँग पुल जोड्न सक्छ ।एसिया कप छनोट सुरु हुनुअघि नै एसिया कपको खेल तालिका आइसकेको छ । समूह ‘बी’ मा श्रीलंका, बंगलादेश र अफगानिस्तान छन् । समूह ‘ए’ मा भारत र पाकिस्तान छन् । एसिया कप छनोटमा खेल्ने नेपाल, यूएई, हङकङ, ओमान, सिंगापुर र आयोजक मलेसियाको विजेता समूह ‘ए’ मा भारत र पाकिस्तानसँगै रहेर प्रतिस्पर्धा गर्नेछन् ।विश्व क्रिकेट लिग च्याम्पियनसिपमा सहभागी ८ टोलीमा सातौं स्थानमा रहेपछि नेपाल डिभिजन २ मा झरेको थियो । फेब्रुअरीमा डिभिजन २ खेलेको नेपालले त्यसको अर्को महिना जिम्बावेमा विश्वकप छनोट खेल्दै आठौं स्थान हात पारी वान–डे अन्तर्राष्ट्रिय टोली बनेको थियो । त्यस हिसाबमा नेपाललाई दाबेदार राखिएको उनी स्विकार्छन् ।‘वान–डे अन्तर्राष्ट्रिय राष्ट्र भएकाले हामीमाथि जिम्मेवारी छ । राम्रो प्रदर्शन गर्न अलिकति दबाब पनि छ । जुन क्रिकेट पछिल्लो समय खेलेका छौं, त्यसलाई निरन्तरता दिन जरुरी छ । वरीयताका हिसाबमा हामी दाबेदार हुन सक्छौं तर जुनै पनि प्रतियोगिता र खेल सुरुदेखि खेल्नुपर्छ यो बिर्सन हुन्न,’ पारस भन्छन् ।जिम्बावेमा विश्वकप छनोट खेलेयता नेपालले पहिलो पटक प्रतियोगिता खेल्न लागेको हो । गत महिना एमस्ट्राडममा नेदरल्यान्ड्ससँग दुई खेलको शृंखला खेल्दै नेपाल वान–डे अन्तर्राष्ट्रिय क्लबमा प्रवेश गरेको थियो । दोस्रो खेलमा १ रनको रोमाञ्चक जित हात पार्दै नेपालले वान–डे अन्तर्राष्ट्रिय जितको स्वाद चाखेको थियो । पारस एसिया कपसम्म पुग्न आफ्नो स्तर अझ माथि लैजानुपर्ने बताउँछन् ।लामो समयपछि नेपालसहित यूएई र हङकङले एसियाली प्रतियोगितामा खेल्दै छन् । नेपाल जस्तै यूएई पनि वान–डे अन्तर्राष्ट्रिय मान्यता राष्ट्र हो । हङकङलाई उछिन्दै नेपाल वान–डे अन्तर्राष्ट्रिय राष्ट्र बनेको थियो । यी तिनै राष्ट्रलाई नै एसिया कप छनोटको प्रमुख दाबेदारका रूपमा हेरिएको छ । प्रशिक्षक जगत टमाटा डिभिजन २ देखि नेपालले लगातार राम्रो खेलिरहे पनि अहिलेको चुनौती फरक रहेको स्विकार्छन् ।‘विश्व क्रिकेट लिग सकिए पनि एसिया कप छनोट त्यस्तै संरचनामा छ । त्यसैले यो चुनौतीपूर्ण छ । एसियन कन्डिसनमा सबै टोली बराबर हैसियतका छन् । तर नेपाल टिम त्यसका लागि तयार छ,’ पारसले भने, ‘यो प्रतियोगितामा खेल्ने सबै टिमले सबै टिमका खेलाडीलाई चिनेको पनि छैन । यूएई, हङकङ, मलेसिया, सिंगापुर, ओमानका सबै खेलाडीले हामीलाई चिन्दैनन्, हामी पनि उनीहरूलाई चिन्दैनौं । त्यसैले रणनीतिक हिसाबमा अगाडि बढ्न जरुरी छ । उनीहरूले पनि हामीलाई त्यही हिसाबमा हेर्छन् होला ।’ नेपालले १९९६ देखि नै एसीसी ट्रफी खेल्दै आएको थियो । विगतमा एसिया कपको छनोटको आधार यही एसीसी ट्रफी हुने गथ्र्यो । २००२ को एसीसी ट्रफीको फाइनल पुगेर पनि नेपालले भारत र पाकिस्तानको लडाइँका कारण एसिया कप खेल्न पाएको थिएन । २०१२ यता एसीसी ट्रफी भएको छैन । पछिल्लो पटकको एसीसी ट्रफीमा फाइनल खेल ‘टाई’ भएसँगै नेपाल र यूएई संयुक्त विजेता भएका थिए । एसिया कप छनोट दाबेदार नेपाल र यूएईसहित अन्य राष्ट्रलाई ठूलो अवसर लिएर आएको छ, एसिया कप खेल्नलाई ।